Arinbjörn Snorrason , formaður Lögreglufélags Reykjavíkur , var árið 2007 ákærður fyrir brot í opinberu starfi , og lauk málinu með viðurlagaákvörðun í héraðsdómi þar sem honum var gert að greiða sekt að fjárhæð 200.000 krónur . Var hann ákærður fyrir að hafa misnotað stöðu sína sem varðstjóri hjá lögreglustjóranum á höfuðborgarsvæðinu . Þetta staðfestir Arinbjörn í samtali í Morgunblaðinu í dag . Viðtal Morgunblaðsins við Harald Johannessen ríkislögreglustjóra á laugardag vakti mikla athygli og var Arinbjörn á meðal þeirra sem tjáðu sig um viðtalið og gagnrýndu Harald . Í kjölfarið vöktu menn á netinu máls á broti Arinbjarnar og gagnrýndu m.a. að hann skyldi tjá sig með slíkum hætti , í ljósi brotsins . Í ársskýrslu ríkissaksóknara frá árinu 2007 segir að Arinbjörn hafi verið ákærður fyrir að hafa „ misnotað stöðu sína sem varðstjóri hjá lögreglustjóranum á höfuðborgarsvæðinu , er hann nýtti sér mannafla lögreglu , lögreglubifreiðir og talstöðvarkerfi lögreglu í eigin þágu og gaf fyrirmæli um akstur með forgangsmerkjum og lét slíkan akstur viðgangast , á leið sinni frá heimili sínu til Keflavíkurflugvallar , í einkaerindum , svo hann missti ekki af flugi til Kaupmannahafnar og tengiflugi til Litháen , sem ákærði hafði keypt flugmiða til , og með því teppt búnað og mannafla lögreglu frá skyldustörfum . Þá kemur fram í álitsgerð nefndar um réttindi og skyldur starfsmanna ríkisins að af ferilvöktun frá fjarskiptamiðstöð ríkislögreglustjóra hafi mátt sjá að bifreiðinni sem Arinbjörn ferðaðist með hafi hraðast verið ekið á 185 km hraða á klukkustund . Samkvæmt heimildum Fréttablaðsins kemur Haraldur Johannessen ríkislögreglustjóri á fund Áslaugar Örnu Sigurbjörnsdóttur dómsmálaráðherra í dag . Þar verður rætt um ástandið innan lögreglunnar og það sem fram hefur komið í fréttum undanfarna daga .